**Ministru kabineta noteikumu projekta “Grozījumi Ministru kabineta 2019. gada 19. novembra noteikumos Nr. 537 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitātes “Inovācijas centri” īstenošanas noteikumi””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks (500 zīmes bez atstarpēm) | | Mērķis: noteikt Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitātes “Inovācijas centri” ietvaros iepriekš noteikto projektu īstenošanas nosacījumus attiecībā uz netiešo izmaksu vienotās likmes piemērošanu un komercdarbības atbalstu projekta aktivitātēm.  Risinājums: netiešo izmaksu vienotās likmes piemērošana projektu īstenotājiem un sekas, ja piešķirtais atbalsts tiks kvalificēts kā komercdarbības atbalsts.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |
| **I. Tiesību akta projekta izstrādes nepieciešamība** | | |
| 1. | Pamatojums | Izglītības uz zinātnes ministrija (turpmāk – Ministrija), ievērojot Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda vadības likuma 15. panta 12. punktā noteikto deleģējumu, ir izstrādājusi Ministru kabineta noteikumu projektu “Grozījumi Ministru kabineta 2019. gada 19. novembra noteikumos Nr. 537 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitātes “Inovācijas centri” īstenošanas noteikumi”” (turpmāk – noteikumu projekts), lai nodrošinātu atbilstību:   1. Norvēģijas finanšu instrumenta 2014.–2021. gada periodam noteikumu[[1]](#footnote-2) (turpmāk – Norvēģijas noteikumi) 8.5. pantam; 2. Ministru kabineta 2018. gada 13. novembra noteikumu Nr. 683 “Eiropas Ekonomikas zonas finanšu instrumenta un Norvēģijas finanšu instrumenta 2014.-2021. gada perioda vadības noteikumi” (turpmāk – Vadības noteikumi) 83. punktam.   Vienlaikus noteikumu projekts izstrādāts, lai nodrošinātu Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” (turpmāk – Programma) četru iepriekš noteikto inovācijas centru projektu (turpmāk – inovācijas centru projekts) līdzfinansējuma saņēmējiem (projekta iesniedzēji: Cēsu novada pašvaldība, Daugavpils pilsētas pašvaldība, Liepājas pilsētas pašvaldība, Ventspils pilsētas pašvaldība) veikt saimniecisko darbību inovācijas centru projekta ieviešanas laikā – gūt ienākumus no ieejas biļešu pārdošanas, telpu nomas un citiem pasākumiem, vienlaikus nodrošinot pamatojumu, kādēļ Ministru kabineta 2019. gada 19. novembra noteikumu Nr. 537 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitātes “Inovācijas centri” īstenošanas noteikumi” ietvaros sniegtais atbalsts nav kvalificējams kā komercdarbības atbalsts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2019. gada 19. novembra noteikumos Nr. 537 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitātes “Inovācijas centri” īstenošanas noteikumi” (turpmāk – noteikumi Nr. 537) nosaka inovācijas centru projektu pieejamo finansējumu, sasniedzamos rezultātus, atbalstāmās darbības un izmaksu attiecināmības nosacījumus un divpusējās sadarbības fonda pasākumu ieviešanas kārtību.  Pašreizējā situācijā problēma ir, ka noteikumos Nr. 537 noteiktais tiesiskais regulējums par to, kādas Programmas apsaimniekotāja un aģentūras administratīvās izmaksas uzskatāmas par netiešajām attiecināmajām izmaksām un kādas izmaksas uzskatāmas par inovācijas centru projekta netiešajām attiecināmajām izmaksām (noteikumu Nr. 537 17.1.2. un 17.3. apakšpunkts) neatbilst nepieciešamajai tiesiski korektai situācijai, jo ir saņemti inovācijas centru projekti, noslēgti inovācijas centru projekta līgumi (turpmāk – projekta līgums), kuros redzams, ka projektos plānotas dažādas netiešo izmaksu vienotās likmes.  Noteikumu projekts paredz Programmas apsaimniekotājam un aģentūrai, piemērojot netiešo izmaksu vienoto likmi, tiks samazināts starpposma finanšu pārskatā iekļauto izdevumu un sertifikācijas iestādes pārbaužu apjoms, tādējādi mazinot administratīvo slogu.  Ievērojot minēto un atbilstoši Norvēģijas noteikumu 8.5. pantam, kas nosaka metodes, ar kādām identificē netiešās izmaksas, ar noteikumu projektu ir nepieciešams precizēt noteikumu Nr. 537 17.1.2. un 17.3. apakšpunktu, nosakot, ka:   1. Programmas apsaimniekotāja (Ministrijas) un aģentūras (Valsts izglītības attīstības aģentūras (turpmāk – Aģentūra)) netiešās attiecināmās izmaksas (tai skaitā izmaksas, kas saistītas ar telpu nomu, komunālo pakalpojumu izmaksām, kancelejas preču, aprīkojuma un programmatūras iegādes izmaksām, un citas izmaksas, kas netieši saistītas ar Programmas sagatavošanas un īstenošanas administrēšanu) aprēķināmas kā *vienota likme* 10 procentu apmērā no tiešajām attiecināmajām personāla atlīdzības izmaksām (noteikumu projekta 4. punkts). Tas atbilst Norvēģijas noteikumu 8.5. panta c) punktam, kas nosaka, ka Programmas apsaimniekotājam un Aģentūrai nav jāveic aprēķini, lai noteiktu piemērojamo likmi; 2. tā kā ir konstatēts, ka katrā no inovācijas centru projektiem ir plānota atšķirīga netiešo attiecināmo izmaksu vienotās likmes apmēra piemērošana, tad maksimālais atļautais inovācijas centru projekta netiešo attiecināmo izmaksu vienotās likmes apmērs ir 15 procenti no projekta tiešajām attiecināmajām izmaksām – projekta administratīvā un īstenošanas personāla darba izmaksām (noteikumu projekta 6. punkts). Vienlaikus noteikumu projekta 6. punkts paredz, ka *katra inovācijas centru projekta netiešo attiecināmo izmaksu vienotās likmes apmēru nosaka projekta līgumā*. Minētais atbilst Norvēģijas noteikumu 8.5. panta c) punktam, līdz ar to līdzfinansējuma saņēmējam nav jāveic aprēķini, lai noteiktu piemērojamo likmi.   Noteikumu projekta 8. punkts paredz svītrot noteikumu Nr. 537 23. punkta otro un trešo teikumu, ievērojot, ka Vadības noteikumu 83. punktā ir noteikts, ka Programmas apsaimniekotājs vai Aģentūra pārbauda līdzfinansējuma saņēmēja iesniegto projekta pārskatu un tajā iekļautos izdevumus pamatojošos dokumentus, apstiprina attiecināmo izdevumu summu un veic maksājumu līdzfinansējuma saņēmējam 20 darbdienu laikā pēc projekta pārskata saņemšanas vai 60 darbdienu laikā pēc noslēguma pārskata saņemšanas. Papildus Vadības noteikumu 85. punkts nosaka, ka Vadības noteikumu 83. punktā minēto termiņu var pagarināt par precizējumu un pieprasītās papildu informācijas vai ekspertīžu un kompetento institūciju atzinumu izskatīšanai nepieciešamo laiku, bet ne ilgāk kā par 15 darbdienām pēc precizējumu, papildu informācijas vai atzinuma saņemšanas dienas. Minētā kārtība Vadības noteikumos ir noteikta arī 2019. gada 11. oktobrī Donorvalstu apstiprinātajā Eiropas Ekonomikas zonas un Norvēģijas finanšu instrumenta 2014.–2021. gada ieviešanas perioda vadības un kontroles sistēmas aprakstā[[2]](#footnote-3).  Līdz ar to, neskatoties uz Programmas līgumā norādīto garāko projekta pārskatu apstiprināšanas un maksājumu līdzfinansējuma saņēmējam veikšanas termiņu, ar noteikumu projektu paredzēts noteikt, ka Aģentūra ievēros Vadības noteikumu 83. un 85. punktā noteiktos termiņus.  Ar noteikumu projekta 5. punktu un 9. punktu paredzēts veikt tehniskus precizējumus noteikumu Nr. 537 17.2.6. apakšpunktā un 24. punktā.  Noteikumu projekta 2. punkts paredz noteikumus Nr. 537 papildināt ar 16.1 punktu, nosakot, ka noteikumu Nr. 537 ietvaros netiek atbalstītas projekta iesniedzēja vai projekta partnera aktivitātes, kurām sniegtais atbalsts ir kvalificējams kā komercdarbības atbalsts. Tādējādi noteikuma projekts neizslēdz iespēju līdzfinansējuma saņēmējiem veikt saimniecisko darbību inovācijas centru projekta laikā.  Nosakot noteikumu projekta 2. punktā, ka netiek atbalstītas projekta iesniedzēja vai projekta partnera aktivitātes, kurām sniegtais atbalsts ir kvalificējams kā komercdarbības atbalsts, tādēļ noteikumu projekta 3. punkts paredz rīcību gadījumos, ja sniegtais atbalsts projekta ieviešanas laikā un tā ieguldījumu amortizācijas periodā tomēr ir kvalificējams kā komercdarbības atbalsts, nosakot saņemtā finansējuma atmaksas kārtību un apmēru. Šādos gadījumos finansējuma saņēmējs atmaksā visu projekta ietvaros nelikumīgi iegūto finansējumu aģentūrai par nelikumīgo darbību veikšanas periodu.  Ar noteikumu projekta 1. punktu tiek noteikts aģentūrai nodrošināt uzraudzību amortizācijas periodā. Līdz ar to tiek noteikts arī, ka aģentūra uzrauga noteikumu projekta 16.1 punktā noteikto, ka netiek atbalstītas projekta iesniedzēja vai projekta partnera aktivitātes, kurām sniegtais atbalsts ir kvalificējams kā komercdarbības atbalsts.  Programmas apsaimniekotājs nodrošina aģentūrai nepieciešamo finansējumu projekta veikto ieguldījumu uzraudzībai piecus gadus pēc projekta gala atskaites apstiprināšanas un uzraudzībai projekta atbilstības 2. punktā noteiktajam amortizācijas periodā.  Tā kā noteikumu Nr. 537 ietvaros piešķirtajam atbalstam inovācijas centru projektiem nav ietekmes uz konkurenci un tirdzniecību Eiropas Savienības iekšējā tirgū, neizpildās visas Komercdarbības atbalsta kontroles likuma 5. pantā minētās valsts atbalsta pazīmes.  Inovācijas centru projektu ietvaros piešķirtajam atbalstam nav ietekmes uz konkurenci un tirdzniecību Eiropas Savienības iekšējā tirgū, jo:   1. inovācijas centru projektu mērķis ir veicināt zināšanu attīstību un pirmskolas vecuma bērnu, skolēnu, audzēkņu, studentu (turpmāk – izglītojamie) karjeras izvēli zinātnes, tehnoloģiju, inženierzinātņu un matemātikas (turpmāk – STEM) jomās, izstrādājot un īstenojot izglītojamiem un pedagogiem izglītojošas programmas, darbnīcas, koprades telpas, koprades laboratorijas un citus interaktīvus pasākumus STEM jomā; 2. inovācijas centru projektu ietvaros tiks izstrādātas vismaz 12 izglītības programmas pedagogiem par to, kā mācību priekšmetus STEM jomās mācīt atraktīvāk, lai raisītu interesi izglītojamajos, un tie vēlāk izvēlētos karjeru STEM jomās. Plānots, ka lielākā daļa no izglītības programmām būs latviešu valodā. Inovāciju centros tiks izveidoti un nodrošināti pasākumi izglītojamajiem, kas vairākumā gadījumu būs neformālās interešu izglītības pasākumi atbilstoši pašvaldībā apstiprinātajām izglītības programmām. Var prognozēt, ka vairākumā gadījumu tajos piedalīsies Latvijas pedagogi un izglītojamie, atsevišķos gadījumos inovācijas centru projekta Norvēģijas partneri, nepiesaistot izglītojamos ārpus Latvijas latviešu valodas nezināšanas dēļ; 3. inovācijas centru projektos izstrādātās izglītības programmas būs brīvi pieejamas līdzfinansējuma saņēmēju tīmekļvietnēs, rezultāti tiks izplatīti bez ekskluzivitātes un diskriminēšanas; 4. inovācijas centri (ārpus Latvijas bieži saukti par zinātnes centriem), kas veicina izglītojamo interesi par STEM jomām un šo jomu zināšanu attīstību, ir plaši izplatīti Eiropā un Eiropas Ekonomikas zonā, tai skaitā arī Latvijas kaimiņvalstīs – Igaunijā un Lietuvā. Latvijas inovācijas centru sniegtajiem pakalpojumiem ir vietēja rakstura nozīme, jo Cēsu novada pašvaldība, Daugavpils pilsētas pašvaldība, Liepājas pilsētas pašvaldība un Ventspils pilsētas pašvaldība prognozē, ka no visiem inovācijas centra apmeklētājiem vairāk kā 85 % būs Latvijas iedzīvotāji. Turklāt, iepriekšējā pieredze ar Zinoo tipa centru[[3]](#footnote-4) darbību rāda, ka apmeklētājiem no citām valstīm centra apmeklējums nav bijis galvenais Latvijas vai attiecīgās vizītes mērķis, līdz ar to secināms, ka atbalsts neietekmē konkurenci Eiropas Savienības līmenī. Līdzfinansējuma saņēmēji veiks apmeklētāju plūsmas uzkaiti, tādejādi nodrošinot pārliecību, ka arī inovācijas centru projekta īstenošanas gaitā pieņēmums par vietējo ietekmi ir atbilstošs faktiskajai situācijai; 5. līdzšinējā pašvaldību pieredze rāda, ka ārvalstu investori neizrāda interesi vai vēlmi ieguldīt izglītojamo interešu neformālās izglītības centros.   Līdz ar to secināms, ka Cēsu novada pašvaldība, Daugavpils pilsētas pašvaldība, Liepājas pilsētas pašvaldība un Ventspils pilsētas pašvaldība kā līdzfinansējuma saņēmēji projektu līgumu īstenošanas laikā var pārdot inovācijas centra ieejas biļetes iedzīvotājiem un citiem apmeklētājiem, izņemot to mērķa grupas daļu (izglītojamos un pedagogus), kas minēti projekta līgumā rezultātu rādītājos (800 izglītojamie un 200 pedagogi).  Pēc projekta līguma beigām inovācijas centrs ir tiesīgs prasīt samaksu par saviem pakalpojumiem no visiem inovācijas centra apmeklētājiem.  Tā kā līdzfinansējuma saņēmēji plāno attiecināt inovācijas centru pārvietojamo iekārtu izmaksas no inovācijas centru projekta pilnā apjomā, tad tie ir apņēmušies (atbilstoši noteikumu Nr. 537 21. punktam) vismaz piecus gadus pēc inovācijas centru projekta noslēguma pārskata apstiprināšanas paturēt attiecīgo iekārtu savā īpašumā un turpināt to izmantot, veicinot inovācijas centru projekta mērķu sasniegšanu, apdrošināt attiecīgo iekārtu pret zaudējumiem (piemēram, ugunsgrēku, zādzību, citiem parasti apdrošināmiem riskiem) un paredzēt atbilstošus resursus iekārtas tehniskajai apkopei.  Atbilstoši Aģentūrā iesniegtajai informācijai, līdzfinansējumu saņēmēju plānotie ieņēmumi inovācijas centru projekta laikā ir šādi: Cēsu inovācijas centra projektā – 867 585 *euro*, Daugavpils inovācijas centra projektā – 53 651 *euro,* Liepājas inovācijas centra projektā – 15 720 *euro*, Ventspils inovācijas centra projektā – 761 231 *euro.*  Gūtie ieņēmumi līdzfinansējumu saņēmējiem jāiegulda inovācijas centru projektā atbilstoši inovācijas centru projekta mērķim. Līdzfinansējuma saņēmējam inovācijas centru projektā gūtie ieņēmumi un to izlietojums ir jāuzskaita atsevišķi, lai jebkurai kontrolējošai institūcijai būtu iespējams tos identificēt, pārbaudīt un nodalīt no pārējām izmaksām, ieņēmumiem, izdevumiem, naudas plūsmām.  Papildinot noteikumu projektu ar 10. punktu, noteikts, ka līdzfinansējuma saņēmējs nodrošina, ka attiecīgie grāmatvedības dokumenti ir pieejami pārbaudei visu amortizācijas periodu, taču, ja tas ir īsāks par pieciem gadiem, tad šie dokumenti pieejami vismaz piecus gadus pēc inovācijas centru projekta noslēguma ziņojuma apstiprināšanas Programmas un inovācijas centru projektu kontrolējošām institūcijām. Tādējādi nodrošināta korekta uzraudzību par 16.1 punktā noteikto pienākumu ievērošanu.  Līdzfinansējumu saņēmēju tiesības gūt ieņēmumus inovācijas centru projektu īstenošanas laikā, to izlietošanas nosacījumi (jāiegulda inovācijas centru projektā atbilstoši inovācijas centru projekta mērķim) un uzskaites nosacījumi 2020. gada 14. oktobrī ir saskaņoti ar Finanšu instrumentu biroju (Brisele), kurš pārstāv Programmas donorvalstu un donorvalstu partneru intereses.  Projektu līgumi ir noslēgti 2020. gada jūlijā un augustā. Noteikumu projektam nav negatīvas ietekmes uz inovācijas centru projektiem vai uz līdzfinansējuma saņēmēju tiesisko paļāvību, jo noteikumu projektā norādītie risinājumi nav striktāki par noteikumu Nr. 537 nosacījumiem, tieši otrādi – noteikumu projekts paredz noteikt, ka līdzfinansējuma saņēmēji var veikt saimniecisko darbību.  Noteikumu projekts saskaņots ar līdzfinansējuma saņēmējiem. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija un Aģentūra. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē, vai varētu ietekmēt | Projekta tiesiskais regulējums ietekmē Programmas inovācijas centru projektu līdzfinansējuma saņēmējus – Cēsu novada pašvaldību, Daugavpils pilsētas pašvaldību, Liepājas pilsētas pašvaldību, Ventspils pilsētas pašvaldību – ļaujot tiem veikt saimniecisko darbību inovācijas centru projekta ieviešanas laikā un tādējādi gūt ienākumus no ieejas biļešu pārdošanas, telpu nomas un citiem pasākumiem. |
| 2. | Tiesiskā regulējuma ietekme uz tautsaimniecību un administratīvo slogu | Projektam ir pozitīva ietekme uz Programmas apsaimniekotāju un aģentūru, jo, piemērojot netiešo izmaksu vienoto likmi, tiek samazināts starpposma finanšu pārskatā iekļauto izdevumu un sertifikācijas iestādes pārbaužu apjoms, tādējādi mazinot administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar |
| 4. | Atbilstības izmaksu monetārs novērtējums | Projekts neparedz atbilstības izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |  |  |
| --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | |
| 1. | Saistības pret Eiropas Savienību | | Ar projektu ir paredzēts ieviest Komisijas 2004. gada 21. aprīļa Regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai, 10. un 11. panta prasības. | |
| 2. | Citas starptautiskās saistības | | Noteikumu projekts nodrošina Latvijas Republikas un Norvēģijas Karalistes saprašanās memoranda par Norvēģijas finanšu instrumenta ieviešanu 2014.–2021. gadā (pieņemts un apstiprināts ar Ministru kabineta 2017. gada 5. decembra noteikumiem Nr. 713 “Par Latvijas Republikas un Norvēģijas Karalistes saprašanās memorandu par Norvēģijas finanšu instrumenta ieviešanu 2014.-2021. gadā”) (turpmāk – Saprašanās memorands) B pielikuma 3. daļas B punktā noteiktās programmas ieviešanu[[4]](#footnote-5). | |
| 3. | Cita informācija | | Nav. | |
| **1. tabula Tiesību akta projekta atbilstība ES tiesību aktiem** | | | | |
| Komisijas 2004. gada 21. aprīļa Regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai | | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | Saprašanās memorands | | |
| A | | B | | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde. | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā. |
| Saprašanās memoranda B pielikuma 3. daļas B punkts. | | Viss noteikumu projekts kopumā. | | Starptautiskās saistības tiek izpildītas pilnībā. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Saprašanās memorandā paredzētās saistības nav pretrunā ar jau esošajām Latvijas Republikas starptautiskajām saistībām. | | |
| Cita informācija | | Nav. | | |

|  |
| --- |
| **VI. Sabiedrības līdzdalība un komunikācijas aktivitātes** |
| Noteikumu projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās šādas institūcijas:  1) Ministrija;  2) Aģentūra;  3) Finanšu ministrija kā vadošā iestāde;  4) Valsts kase kā sertifikācijas iestāde;  5) Cēsu novada pašvaldība, Daugavpils pilsētas pašvaldība, Liepājas pilsētas pašvaldība un Ventspils pilsētas pašvaldība kā inovācijas centru projektu iesniedzēji un līdzfinansējuma saņēmēji. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas un institucionālo struktūru.  Noteikumu projekta izpilde neprasa jaunu institūciju izveidi, esošu institūciju likvidāciju vai reorganizāciju, neietekmē cilvēkresursus. |
| 3. | Cita informācija | Nav. |

Izglītības un zinātnes ministre I. Šuplinska

Vizē:

Valsts sekretāra pienākumu izpildītajs J. Volberts

Jansone 67047877

[Antra.Jansone@izm.gov.lv](mailto:Antra.Jansone@izm.gov.lv)

Leiškalne 67047909

Anna.Leiskalne@izm.gov.lv

1. <https://eeagrants.org/resources/regulation-implementation-norway-grants-2014-2021> [↑](#footnote-ref-2)
2. Skat. Vadības un kontroles sistēmas apraksta 60. lpp., zem Maksājumu plūsmas shēmas https://eeagrants.lv/par-grantiem/juridiskais-ietvars/regulejosie-dokumenti/lr-normativie-akti/ [↑](#footnote-ref-3)
3. https://www.zinoo.lv/ [↑](#footnote-ref-4)
4. https://eeagrants.lv/par-grantiem/juridiskais-ietvars/regulejosie-dokumenti/saprasanas-memorandi-starp-latviju-un-donorvalstim/ [↑](#footnote-ref-5)